
UTÁNPÓTLÁSKORÚ KÉZILABDÁZÓK VIZSGÁLATA ÉS FEJLESZTÉSE TÖRZS- ÉS ALSÓ VÉGTAGI STABILITÁS SZEMPONTJÁBÓL

Kulcsszavak: neuromuszkuláris tréning, dinamikus térd valgus tengelyállás, kézilabda, sérüléskockázat
Bevezetés: A sportban egyre gyakrabban fordulnak elő sérülések, amelyek jelentősen megterhelik a sportolók fizikai és lelki állapotát. A sérülékenység csökkentése, illetve a sérülés elkerülése végett egyre fontosabbak a preventív tréningek.
Célkitűzés: Jelen kutatásunk célja egy neuromuszkuláris tréningprogram hatásának vizsgálata utánpótlás korú kézilabdázók körében.
Módszer: A prospektív vizsgálatot 2023 januárja és 2024 januárja között végeztük. 40 utánpótlás korú kézilabdázóból kiszűrtünk 17 lányt (12,35±1,00 év) és 17 fiút (13,59±0,51 év) (n=34). Alkalmazott módszertan: Flamingó teszt, Plank teszt, Y-balance teszt és egy lábas guggolás teszt. A méréseket a fiúk esetében tréning előtt és tréning után mértük fel, míg a lányok esetében utánkövetést is végeztük. Mozgásprogram: 6 héten keresztül, heti 2-szer 30 perc. Alkalmazott statisztika: leíró, Kolmogorov-Smirnov teszt, párosított t-próbát/ Wilcoxon teszt, kétmintás t-próbát/Mann-Whitney teszt, Ismételt méréses ANOVA teszt/Friedman teszt. (MS Office 2016 Excel, SPSS v. 29, p<0,05).
Eredmények: A mozgásprogramot követően szignifikáns javulást tapasztaltunk a statikus egyensúlyban (p=0,002; p<0,001) és sérüléskockázatban (p=0,001; p<0,001) mind a két alsó végtagra nézve, a törzsizomerőben (p<0,001), valamint a dinamikus térd valgus tengelyállás mértékét tekintve (p<0,001). A lányok esetében utánkövetés is történt, ahol még a mozgásprogramot követő 6 héttel a sérüléskockázat és a statikus egyensúly eredményei szignifikánsan jobbak voltak a tréning előtti méréshez képest. (p<0,05) A törzsizomerő és a dinamikus térd valgus tengelyállás mértékét tekintve nem kaptunk az utánkövetés alkalmával szignifikáns eltérést. (p>0,05)
Megbeszélés: A neuromuszkuláris tréningprogram hatására javult a sportolók statikus és dinamikus egyensúlya, a törzsizom ereje, a sérüléskockázata és a dinamikus térd valgus tengelyállás mértéke. A mozgásprogram hosszabb távon pozitív hatással volt a sérüléskockázat és statikus egyensúly eredményeire.



